**Hvad er Chokklorering?**

At chokklorere betyder, at vandet får tilført en overdosering af klor, som med garanti, slår alt levende ihjel samt brænder alt organisk affald af.

Man chokklorerer, hvis et af følgende symptomer opstår:

1. Vandet eller poolens sider er blevet grønne af alger
2. Swimmingpoolen lugter af klor selvom det er et stykke tid siden De har tilsat klor
3. Vandet er uklart, selvom PH værdien er korrekt, og selvom De har tilsat flokningsmiddel.
4. Poolens sider og bund føles glatte. Dette indikerer et bakterieangreb

**Inden man chokklorerer...**

Med til en chokklorering hører altid en forudgående test af PH-værdien, som skal være på max 7,0.

Er den ikke det, skal man tilsætte syre eller PH-Minus, starte pumpe og filter, og vente en time, og måle igen.

Hvis PH er over 7,0, er chokkloreringen i bedste fald spild af klor, og dermed penge!

Man skal også være sikker på, at man ikke har en klorlås. Læs artiklen om Cyanursyre.

**Hvordan chokklorerer man?**

Man chokklorerer ved, at tilsætte mellem 150 og 300 g kalkbaseret klorgranulat eller 1 til 2 ltr. flydende klor pr. 10.000 ltr. vand.

Man skal IKKE tilsætte kloren ved at hælde den i skimmeren!  I alt for koncentrerede mængder, kan kloren blive varm og svejse sig fast som en prop, med uoverskuelige konsekvenser til følge!

Kloren skal opløses i en spand poolvand (evt. over flere gange) og hældes i poolen lige over en indløbsdyse, så det bliver fordelt så jævnt i vandet som muligt.

**Efter chokklorering**

Efter man har hældt kloren i, skal pumpen med filter køre konstant i minimum 24 timer!  Kun herved får man kloren fordelt jævnt i hele anlægget, og så skal det have tid at virke, det vil sige slå alger og bakterier grundigt ihjel.

Herefter bør poolen være krystalklar!

Efter 24 timer, vil den store mængde klor sandsynligvis have hævet PH-værdien, så den skal måles og justeres påny.

Der vil være en mænge døde alger og bakterier, og en masse "afbrændt affald". Dette sætter sig dels i filteret, dels lægger det sig på bunden af poolen.  Det kan derfor anbefales at backwashe og støvsuge bunden efter en chokklorering. Ellers oplever man, at vandet igen bliver uklart, når man begynder at bade og virle urenheder fra bunden op igen.

**Hvornår må man bade igen efter chokklorering?**

Det må man når klorværdien igen er nede i et accetabelt niveau.  Klor uden stabilisator (cyanur) forsvinder af sig selv.  Når solen skinner på poolvandet, uden evt. overtræksdug på, går det markant stærkere.  På en varm sommer-solskinsdag kan solen faktisk brænde en chokklorering af ganske hurtigt, så mål kloren jævnligt efter en chokklorering.